Pjesništvo Miroslava Krleže

**Snijeg**

Kakvo naličje života otkriva bjelina snijega, bjelina kao *transparent*? Uočite motive koji se odnose na lažnu ljepotu (vizualne pjesničke slike) i besmislene riječi (auditivna pjesnička slika). Dokažite da se temeljni kontrast u pjesmi (bjelina snijega – sivilo života) gradi gradacijom.

Koji stih otkriva bolećivo raspoloženje lirskog subjekta? Koji se motiv uvodi u zadnjem dijelu pjesme?

BOJA U EKSPRESIONISTIČKOJ POETICI ima emocionalni naboj, autonomna je i njome se izražava duhovna stvarnost.

**Predvečerje**

Jugozapadnjak u grimiznom večernjem plaštu crvene oblake bije,

starih palača okna sjaju u zelenoj boji,

mlade bijele žene se smiju i sunce ko paun stoji

nad modrom šumom i perje mu cakli i vrije.

Snovi u duši kipe, ko krvave pjene,

nad umiranjem dana, kad os zemlje od bola tiho škripi,

prašina sunčana kad svečano sipi,

udovica zemlja tužnu svoju glavu

zavija

u crno velo sjene.

Ubio je vihor pauna sunčanog,

po šumi teče krv,

i crna ptica nekog beznadno doziva,

a mutne boje ko potoci romone.

Magle tuguju bone,

polja nariču siva,

a vjetrovi u grimiznom plaštu

oblake biju i gone.

**1. Kojim je stilom prikazano predvečerje u polaznom tekstu?**

A. ekspresionističkim B. impresionističkim C. realističkim D. romantičarskim

**2. Kojom je pjesničkom slikom prikazan zalazak sunca?**

A. snovi u duši kipe, ko krvave pjene B. os zemlje od bola tiho škripi

C. po šumi teče krv D. i crna ptica nekog beznadno doziva

**3. Što je *ubio vihor*?**

A. pauna B. oblake C. Sunce D. Zemlju

**4. Kakve je boje večernji plašt?**

A. ljubičastocrvene B. modrozelene C. sivobijele D. srebrnozlatne

**5. Koja je riječ u prvom stihu naglašena inverzijom?**

A. jugozapadnjak B. večernjem C. plaštu D. bije

**Čežnja**

**Događa se u jesenjoj noći, kad pada kestenje po asfaltu i kad se čuju psi u daljini, i kad se tako neopisivo javlja čežnja za nekim, tko bi bio dobar, naš, bliz, intiman, drug, i kome bi mogli da pišemo pismo. Ispripovijedili bismo mu sve što leži na nama. Pismo bi mu pisali, a njega nema.**

Iz leksikografskog članka u *Krležijani*: Uz pjesmu Nemir najkraća je u ciklusu. U njoj se motivima jeseni (nokturalnost, lavež pasa u daljini, pismo koje traži svoga adresata) tematizira ne samo sadržaj što ga naznačuje naslov pjesme nego i osamljenost lirskoga subjekta (...)

**Nemir**  
**Nemir je u čovjeku. Glasovi. Događaji. Boje. Dolaze pojave i prolaze kroz čovjeka u velikom gibanju, bruje zbivanja kao zvonjava. Čovjek je uznemiren trajno. I postoji duboko negdje u nama slika, zakopana, potopljena, kao ikona srebrom okovana, u zdencu. Ta slika tiha je kao svitanje na moru kada je sve sivo i kada se ne čuje ništa nego gdjegdje klokotanje vode. To je vrijeme šutnje, kada se čovjek pere od nemira i roni u tišinu.**

**1. Komentirajte sintaksu. Što je postignuto kratkim rečenicama?**

2. Kojim se motivima ostvaruje tematizacija stanja nemira?

3. Kako je prikazan autentični prostor koji za lirskog subjekta predstavlja tišinu i pribranost koje ga zaštićuju od nemira?